Cerovica (Kučevo)

**Cerovica** je naselje u Srbiji u opštini Kučevo u Braničevskom okrugu. Prema popisu iz 2002. bilo je 381 stanovnika (prema popisu iz 1991. bilo je 436 stanovnika).

## Demografija
U naselju Cerovica živi 308 punoletnih stanovnika, a prosečna starost stanovništva iznosi 40,6 godina (39,8 kod muškaraca i 41,3 kod žena). U naselju ima 125 domaćinstava, a prosečan broj članova po domaćinstvu je 3,05.
Ovo naselje je u uglavnom naseljeno Srbima (prema popisu iz 2002. godine).

## Geografija
Selo Cerovica se nalazi u istočnoj Srbiji na 153&nbsp;km istočno od Beograda, a samo 2&nbsp;km od Kučeva.
Na obroncima Zviških i Homoljskih planina proteže se selo Cerovica sa prosečnom nadmorskom visinom od 195 m.

## Historija
Prvi podaci o naselju na području sadašnje Cerovice potiču iz perioda Rimskog carstva. Među prvim stanovnicima tadašnjeg naselja bili su Kelti i oni su naseljavali područje pored potoka takozvano Corovica, zapadno od današnje Kolonije.

Kelti su mahom bili rudari koji su radili u rudniku u Majdan - Kučajni. Iz tog perioda postoje ostaci groblja vidljivo i danas.

Drugi pogrom ovih stanovnika desio se u periodu Turaka. Selo je bilo izgrađeno u zabačenim gustim šumama ali je turski put prolazio delom teritorije paralelno kuda vodi danas asfaltni put za centar naselja Cerovica. Prolazeći tu u odlasku za Kladurovo u rano jutro, turska vojska čuvši petlove otkrili su selo i pobili sve što su zatekli i sve kuće spalili.

Podaci govore da je nakon toga formirano naselje u delu takozvanom Šćomna (Staro selo). Među prvim koji su se doselili u Šćomnu bio je Jova Prvu bežeći od zuluma Turaka iz okoline Krivelj kod Bora. U tom periodu važilo je da turski subaša prvu noć provede sa mladom kada se naš čovek ženi, ali Jova Prvu je dohvatio pušku i ubio subašu i tako se sklonio na ovo skriveno mesto i tu sa ženom sagradio kuću pored izvora zvano Česma. Ubrzo zatim došao je i njegov brat, doselio se i sagradio kuću pored drugog izvora zvani Bobat.

Karakteristika tog naselja je bila da su svi žitelji imali kuće sa okućnicom pored puta i potoka ne veći od 5 ari. Njihova imanja su se nalazila na području današnjeg dela Cerovice tz. Polje, Bojnatovac i Valja. Da bi obrađivali svoja imanja i gajili stoku morali su svakog jutra da idu na svoje salaše, a uveče da se vrate svojim kućama. U centru sela su izgradili zajedničku kolibu sa prostranom prostorijom koja im je služila za njihove skupove i narodna veselja.

Takođe na području Šćomne sada već Cerovice a pominje se od 1465. godine od kada zvanično postoji pod tim imenom, postojalo je i mesno groblje. Naziv je dobilo od trgovaca koji su prolazili putem iz Gornje Kruševice (sadašnje Kučevo) za Kladurovo pa videvši prostrane stoletne cerove šume povikaše u glas „kako su lepi ovi cerovi“ i dadoše naselju ime Cerovica koje se i do danas očuvalo. Zbog svakodnevnog mukotrpnog odlaska i povratka iz sela na salaše i obrnuto, nakon Drugog svetskog rata počinje masovno iseljavanje iz starog sela Cerovice i svako gradi novu kuću na svom imanju na području dela Polje i Bojnatovac. Na taj način od sela zbijenog tipa nastalo je selo razbijenog tipa sa zaseocima Bojnatovac, Polje - Centar, Staro selo - Valja.

Karakteristično je da se vekovima na ovom području stanovnistvo bavilo poljoprivredom i stočarstvom. U ranijem periodu radi lakšeg čuvanja mnogobrojne stoke postojala je utrina - ograđeni prostor udruženih pašnjaka na kome se stoka vodila na ispašu, a inače brigu oko ograde su vodili vlasnici stoke tako što su čuvajući stoku imali deonice da obilaze i popravljaju oštećenja. Ulaz u samu utrinu je bio u predelu zvanom Ogrez. U ranijem periodu postojao je starešina sela ili kmet, a među prvima se pominje Petrić koji je najviše doprineo formiranju Cerovice i organizovanju ljudi na ovim prostorima. Danas su građani u naselju Cerovica organizovani radi ostvarivanja svojih potreba u okviru Mesne zajednice Cerovica, a koji je deo jedinstvenog sistema lokalne samouprave u Opštini Kučevo.

Sedište MZ Cerovica je u Cerovici - Dom kulture. MZ Cerovica graniči se sa sledećim MZ: Kučevo, Kučajna, Kaona i u jugozapadnom delu sa Nacionalnim parkom prema Krstu. Cerovica ima razvijenu putnu mrežu na svojoj teritoriji kud prolazi i regionalni put Kučevo Petrovac, a takođe centar je asfaltnim putem povezan sa centrom Kučeva, ostala putna mreža su putevi nasipani rizlom.

## Reference

## Vanjske veze

* Sajt sela 
* Mape, aerodromi i vremenska situacija lokacija (Fallingrain)
* Gugl satelitska mapa (Maplandia)